題雲間閣
作者：趙希濬
朝代：宋

paragraphs: 昔年嚴大夫，偶來怨遷謫。
我本麋鹿姿，得此已自適。
乘閒陟上方，□尋唐人石。
豈期當三伏，一天雲四冪。
快哉風南來，萬籟相呼吸。
雨餘禾麻潤，是山皆喜色。
一杯傾晚飲，綠瓜間未實。
是非不到耳，休厭山城寂。
樹影抹橫烟，角聲暗落日。
長江去不返，况此百年客。
企首老玉仙，白髮何由摘。